《登郡楼书怀》
唐代·刘兼

烟雨楼台渐晦冥，锦江澄碧浪花平。卞和未雪荆山耻，

庄舄空伤越国情。天际寂寥无雁下，云端依约有僧行。

登高欲继离骚咏，魂断愁深写不成。

边郡荒凉悲且歌，故园迢递隔烟波。琴声背俗终如是，

剑气冲星又若何。朝客渐通书信少，钓舟频引梦魂多。

北山更有移文者，白首无尘归去么。

莫嗔阮氏哭途穷，万代深沈恨亦同。瑞玉岂知将抵鹊，

铅刀何事却屠龙。九夷欲适嗟吾道，五柳终归效古风。

独倚郡楼无限意，满江烟雨正冥濛。

作者简介：刘兼，[约公元九六0年前后在世]（即约周末宋初间前后在世）字不详，长安人，官荣州刺史。兼著有诗一卷，（《全唐诗》）传于世。